b'\n_START_ARTICLE_\nSubedej\n_START_SECTION_\nMladost\n_START_PARAGRAPH_\nSubedej je bil rojen med letoma 1160 in 1170, verjetno malo zahodno od zgornjega toka Onona v sedanji Mongoliji. Bil je iz plemena Urjankaj in njegova dru\xc5\xbeina je bila ve\xc4\x8d generacij povezana D\xc5\xbeingiskanovo dru\xc5\xbeino. General mongolske vojske je bil tudi Subedejev brat D\xc5\xbeelme._NEWLINE_Subedej se je pridru\xc5\xbeil D\xc5\xbeingiskanovi vojski pri sedemnajstih letih in v nekaj desetletjih postal eden najvi\xc5\xa1jih \xc4\x8dastnikov mongolske vojske. Poveljeval je eni od \xc5\xa1tirih klate\xc5\xa1kih voja\xc5\xa1kih enot, ki so operirale pred glavnino vojske. Leta 1212 je v naskoku zavzel Huan, ki se omenja kot njegov prvi veliki in samostojni voja\xc5\xa1ki uspeh.\n_START_SECTION_\nTakti\xc4\x8dne sposobnosti\n_START_PARAGRAPH_\nSubedej je bil eden prvih mongolskih generalov, ki je poleg D\xc5\xbeingiskana spoznal pomembnost in\xc5\xbeenirskih enot v oblegovalnem vojskovanju. Oblegovalne naprave, ki so jih upravljali v glavnem kitajski vojni ujetniki iz prej\xc5\xa1njih vojnih pohodov, je uporabljal tudi na odprtem terenu. V bitki pri Mohiju, na primer, so mad\xc5\xbearski samostrelci pono\xc4\x8di napadli  most, preko katerega so se pomikali Mongoli in povzro\xc4\x8dili velike izgube, naslednji dan pa so se silovito upirali Mongolom, ki so hoteli pre\xc4\x8diti reko. Subedej jih je za\xc4\x8del obstreljevati s katapulti in odprl pot svoji lahki konjenici. Njegovo obstreljevanje s katapulti je prva omenjena uporaba takti\xc4\x8dnega topni\xc5\xa1tva v Evropi. Medtem ko so si Mongoli utirali prehod preko reke, je dal Subedej malo pod obstoje\xc4\x8dim mostom zgraditi nov zasilni most, da bi obkolil Mad\xc5\xbeare. Tudi ta poteza je bila za Evropejce novost, na katero sploh niso bili pripravljeni._NEWLINE_Subedej je bil znan tudi po tem, da je v svojo vojsko vklju\xc4\x8deval pokorjena ljudstva, predvsem in\xc5\xbeenirje s posebnimi znanji. Poleg tega je sistemati\xc4\x8dno zbiral podatke o nasprotniku in na njihovi podlagi na\xc4\x8drtoval svoje premike, kar je dodelal v pravo umetnost. Informacije o ruskih kne\xc5\xbeevinah, Poljski in Ogrski, na primer, je za\xc4\x8del zbirati ve\xc4\x8d kot leto dni pred napadom na posamezno dr\xc5\xbeavo. Strategijo napada je prilagajal posameznemu nasprotniku, taktiko pa je spreminjal glede na mo\xc4\x8d nasprotnika, teren in vreme. Prednost je dajal lahki konjenici in skrbel, da so bile njegove \xc4\x8dete vedno mobilne in samozadostne. Bitko je sprejel \xc5\xa1ele potem, ko je z manevriranjem spravil nasprotnika v podrejen polo\xc5\xbeaj._NEWLINE_V nasprotju z evropskimi in japonskimi armadami, ki so pri poveljnikih najbolj cenile njihov osebni pogum, so v mongolski armadi cenili predvsem njihove strate\xc5\xa1ke sposobnosti in takti\xc4\x8dno prilagodljivost med bitko. Zahodni poveljniki, na primer Rihard Levjesr\xc4\x8dni, so v bitko jezdili na \xc4\x8delu svoje vojske, medtem ko sta Subedej in Batu kan sedela na vzpetini, s katere sta imela dober pregled nad boji\xc5\xa1\xc4\x8dem in nista neposredno sodelovala v bitki. Vse ukaze sta prena\xc5\xa1ala z zastavami. Zaradi tak\xc5\xa1nega na\xc4\x8dina vodenja bitk so bili Subedej in kani, katerih svetovalec je bil, zelo redko pora\xc5\xbeeni._NEWLINE_Pri tem je treba poudariti, da je bil Subedej med pohodom v Evropo star 65 let, kar je bilo za voja\xc5\xa1kega poveljnika tistega \xc4\x8dasa zelo veliko.\n_START_SECTION_\nPrvi pohod na zahod\n_START_PARAGRAPH_\nD\xc5\xbeingiskan je Subedeja najprej poslal zasledovat pobegle Merkite. Leta 1216 jih je porazil ob reki \xc4\x8cu v severni Kirgiziji in nato \xc5\xa1e leta 1219 na ozemlju Kip\xc4\x8dakov. Subedeja ja zatem ob reki Irgiz napadel  Mohamed II. Horezmski, vendar ga je Subedeju po trdi bitki uspelo odbiti._NEWLINE_D\xc5\xbeingiskan se je leta 1219 s svojo vojsko odpravil na zahod in konec leta napadel Horezm. Subedej je poveljeval predhodnici 70.000 glave vojske, ki je bila mnogo mo\xc4\x8dnej\xc5\xa1a od tiste, ki jo je Mohamed pri\xc4\x8dakoval. Mohamed je zato pobegnil  v Perzijo in D\xc5\xbeingiskan je za njim poslal Subedeja in D\xc5\xbeebeja z 10.000 vojaki. Mohamed jima ju u\xc5\xa1el, vendar je kmalu zatem zbolel in na za\xc4\x8detku leta 1221 umrl._NEWLINE_Subedej je del zime pre\xc5\xbeivel v Azerbajd\xc5\xbeanu, kjer se mu je porodila ideja, da bi obkro\xc5\xbeil Kaspijsko jezero in izza hrbta napadel Kip\xc4\x8dake. Po policijski akciji v Perziji in pohodu na Gruzijo so Mongoli pozimi po bli\xc5\xbenjici pre\xc4\x8dili Kavkaz, da bi se izognili prelazu Derbent. Subedeju je s  pomo\xc4\x8djo tajne diplomacije uspelo poraziti Alane in Donske Kip\xc4\x8dake in 31. maja 1223 v bitki na Kalki zlomiti rusko vojsko. Napad na Vol\xc5\xa1ke Bolgare se je kon\xc4\x8dal s porazom. Ko je dobil okrepitve, je podjarmil Kip\xc4\x8dake in Kankale, se pridru\xc5\xbeil  D\xc5\xbeingiskanovi vojski in se vrnil v Mongolijo.\n_START_SECTION_\nDinastiji Xia in Jin\n_START_PARAGRAPH_\nV pohodu proti dinastiji Xia leta 1226 je imel Subedej klju\xc4\x8dno vlogo.  Naslednje leto je osvojil ozemlje dinastije Jin ob zgornjem toku reke Wei, potem pa je zaradi D\xc5\xbeingiskanove smrti prekinil voja\xc5\xa1ke operacije._NEWLINE_D\xc5\xbeingiskanov naslednik \xc3\x96gedej je v letih 1230\xe2\x80\x931231 osebno poveljeval mongolski armadi v napadu na dinastijo Jin v osrednji Kitajski, toda njegov poskus prodora v Henan je zaradi Subedejevega poraza  v Shan-ch\xe2\x80\x99e-huju spodletel.  Mongoli so namesto tega napadli in zavzeli Fengxiang._NEWLINE_Leta 1231\xe2\x80\x931232 so Mongoli poskusili znova. Subedeju je tokrat s spretno taktiko uspelo dose\xc4\x8di tri pomembne zmage: 9. februarja 1232 v Sanfengu, 24. februarja v Yangyiju in 1. marca v  T\xe2\x80\x99ieh\xe2\x80\x99lingu. \xc3\x96gedej se je zatem z glavnino armade vrnil v Mongolijo in za seboj pustil Subedeja z manj\xc5\xa1o vojsko z nalogo, da dokon\xc4\x8da voja\xc5\xa1ke operacije v Henanu. Subedej je z veliko te\xc5\xbeavo osvajal velika mesta in je za dokon\xc4\x8dni obra\xc4\x8dun z dinastijo Jin potreboval dve leti. V tem \xc4\x8dasu je sklenil zavezni\xc5\xa1tvo z dinastijo Song, ki mu je pri tem pomagala. Songi in Mongoli so se kmalu zatem sprli in Songi so poleti 1234 z dvema armadama osvojili Kaifeng in Lojang. Mongoli so se zato vrnili na Kitajsko in pregnali dinastijo Song.\n_START_SECTION_\nDrugi val pohodov na zahod\n_START_PARAGRAPH_\nPo porazu  Songov se je \xc3\x96gedej odlo\xc4\x8dil, da bo poslal glavnino svoje vojske na zahod in dokon\xc4\x8dno podjarmil Kip\xc4\x8dake in Bolgare. Za poveljnika operacije je izbral Subedeja, vrhovno poveljstvo pa je formalno imel Batu kan._NEWLINE_Subedej ja najprej na severni obali Kaspijskega jezera porazil kip\xc4\x8da\xc5\xa1kega vladarja Ba\xc4\x8dmana in zatem \xc5\xa1e Vol\xc5\xa1ke Bolgare. Konec leta 1237 je napadel Rjazan in Vladimirsko-suzdalsko kne\xc5\xbeevino. Svojo armado je razvil v tri kolone in operiral pozimi, kot je bilo pri Mongolih v navadi. Ruske sile so bile v treh spopadih trikrat pora\xc5\xbeene, njihova mesta pa takoj zatem zasedena. Mongoli so poletje 1238 po\xc4\x8divali ob Donu, medtem ko so manj\xc5\xa1e voja\xc5\xa1ke enote podjarmljale razna plemena, ki so \xc5\xbeivela ob \xc4\x8crnem morju. Leta 1239 so Mongoli zasedli rusko kne\xc5\xbeevino \xc4\x8cernigov._NEWLINE_Decembra 1240 so nepri\xc4\x8dakovano napadli Galicijsko-volinsko kne\xc5\xbeevino, ujeli njenega kneza in z njim sklenili mirovno pogodbo. Zatem so nahitro zasedli Kijev, Vladimir in druga ve\xc4\x8dja mesta in bili pripravljeni za napad na Srednjo Evropo.\n_START_SECTION_\nNapad na Srednjo Evropo\n_START_PARAGRAPH_\nKo so Mongoli opusto\xc5\xa1ili ruske kne\xc5\xbeevine, so na Poljsko, Ogrsko in celo v Avstrijo poslali svoje vohune  in se pripravili za napad na Srednjo Evropo. Subedej je na podlagi zbranih podatkov izdelal na\xc4\x8drt za napad, ki so ga uradno vodili Batu kan, Kadan in Gujuk, dejanski poveljnik pa je bil Subedej._NEWLINE_Mongolska vojska je bila razdeljena na tri armade: severna armada pod Kadanovim poveljstvom je krenila proti Poljski, srednja armada, kateri je poveljeval Subedej, je \xc5\xa1la \xc4\x8dez Karpate na Ogrsko, ju\xc5\xbena armada pod Gujukvim poveljstvom pa je \xc5\xa1la \xc4\x8dez Moldavijo, Vla\xc5\xa1ko in Transilvanijo. Na Ogrskem so se nato vse tri armade zdru\xc5\xbeile._NEWLINE_Ogrski kralj B\xc3\xa9la IV. Arpad je zaradi vdora Mongolov  v Esztergomu, mestu ob Donavi severno od Budima in Pe\xc5\xa1te, sklical vojni svet. Ker je Batu prodiral s severovzhoda, so se ogrski veljaki odlo\xc4\x8dili, da  svojo vojsko zberejo v Pe\xc5\xa1ti in nato krenejo na sever proti mongolski armadi. Ko so Mongoli izvedeli za njihov na\xc4\x8drt, so se umaknili na reko \xc5\xa0ajo in za seboj zvabili nasprotnika. Boji\xc5\xa1\xc4\x8de, ki ga je izbral Subedej, je bilo primerno za mongolsko taktiko vojskovanja: gozdnat teren za njegovim hrbtom je dobro skril mongolsko vojsko pred nasprotnikovimi izvidniki, medtem ko je bila nasprotnikova vojska na ravnici Mohi na drugi strani reke vidna \xc5\xbee od dale\xc4\x8d._NEWLINE_Bitka pri Mohiju se je za\xc4\x8dela pono\xc4\x8di 10. aprila 1241, dan potem, ko je Kadan pri Legnici premagal poljsko vojsko Henrika II. Pobo\xc5\xbenega.  Manj\xc5\xa1i oddelek mongolske vojske je pre\xc4\x8dil reko \xc5\xa0ajo in se z juga pribli\xc5\xbeal ogrskemu taboru. Glavnina vojske je \xc5\xa1la \xc4\x8dez reko po mostu v Mohiju. Pri prehodu je naletela na oster odpor ogrskih samostrelcev, katerega so strli s katapulti. Ko je bila cela vojska na drugem bregu reke, je ju\xc5\xbeni kontingent napadel._NEWLINE_Nastala je popolna panika. Ker so imeli Mongoli zaradi ogrskih samostrelcev v svoji konjenici ve\xc4\x8dje izgube kot obi\xc4\x8dajno, niso \xc5\xbeeleli, da bi se Mad\xc5\xbeari borili do zadnjega mo\xc5\xbea. V obro\xc4\x8du so jim zato pustili  dobro vidno vrzel, skozi katero bi lahko pobegnili. Vrzel je bila eden od Subedejevih preizku\xc5\xa1enih trikov, ki je pri nasprotniku povzro\xc4\x8dil ob\xc4\x8dutek ugodja, v resnici pa je bil nekaj povsem drugega._NEWLINE_Subedejeva ukana je uspela. Mad\xc5\xbeari so se pod mongolskim pritiskom umaknili skozi vrzel v mongolskih vrstah in se razkropili in postali \xc5\xbertve mongolskih konjenikov lokostrelcev. Kasnej\xc5\xa1i opisi bitke pravijo, da so bila trupla ube\xc5\xbenikov posejana po pokrajini dva dni hoda od boji\xc5\xa1\xc4\x8da. V bitki sta bila ubita dva nad\xc5\xa1kofa in trije \xc5\xa1kofi in 40.000 vojakov. Ogrska vojska je bila v eni sami bitki popolnoma uni\xc4\x8dena, Mongoli pa so izgubili manj kot 1.000 mo\xc5\xbe._NEWLINE_Subedej je do konca leta 1241 izdelal na\xc4\x8drt za napad na Sveto rimsko cesarstvo, potem pa so pri\xc5\xa1le novice o \xc3\x96gedejevi smrti. Mongoli in z njimi tudi Subedej so se na zahtevo svojih knezov umaknili v Mongolijo in Evropa si je oddahnila._NEWLINE_Nekateri zgodovinarji trdijo, da so Subedeja odpoklicali v Mongolijo zato, ker so se po \xc3\x96gedejevi smrti zbali njegove mo\xc4\x8di. Trditev je protislova, saj je bil Subedej komandant mongolske armade od D\xc5\xbeingiskanovih \xc4\x8dasov in skoraj do svoje smrti.\n_START_SECTION_\nZadnja leta\n_START_PARAGRAPH_\nGujuk je po svoji izvolitvi za velikega kana odpoklical Subedeja s polo\xc5\xbeaja poveljnika mongolskih sil na zahodu in ga leta 1246 imenoval za poveljnika pohoda proti dinastiji Song. Subedej je bil takrat star \xc5\xbee sedemdeset let. Ve\xc4\x8dina zgodovinarjev je prepri\xc4\x8dana, da premestitev ni bila posledica slabega poveljevanja, ampak ravno obratno. Gujuk in Batu namre\xc4\x8d nista bila v najbolj\xc5\xa1ih odnosih, zato je Gujuk z zahoda umaknil vse svoje najbolj\xc5\xa1e generale, samo da ne bi bili na razpolago Batu kanu. Subedej je bil na pohodu proti Songom leta 1246\xe2\x80\x931247 potem pa se je vrnil v Mongolijo, kjer je leta 1248 umrl.'